Qarshi-Samarqand-Qarshi yo‘nalishida “Afrosiyob” poyezdi qatnovi yo‘lga qo‘yiladi

Samarqand aeroportining vaqtinchalik yopilgani sababli yo‘lovchilarga qulaylik yaratish maqsadida Qarshi-Samarqand-Qarshi yo‘nalishida “Afrosiyob” zamonaviy poyezdi qatnovi yo‘lga qo‘yiladi. Bu haqda “O‘ztemiryo‘lyo‘lovchi” axborot xizmati xabar bermoqda.
Ma'lum qilinishicha, Samarqand xalqaro aeroportining vaqtinchalik yopilishi hamda yo‘lovchilarga qulaylik yaratib, ko‘proq transport xizmatlarini ko‘rsatish maqsadida 2021 yil 20 oktyabrdan 20 noyabrgacha Qarshi-Samarqand-Qarshi yo‘nalishida 772/771-sonli “Afrosiyob” zamonaviy poyezdi qatnovi yo‘lga qo‘yiladi.
Qayd etilishicha, bir oy mobaynida Qarshi-Samarqand yo‘nalishida harakatlanadigan 772-sonli “Afrosiyob” poyezdi Qarshi temir yo‘l vokzalidan soat 12:20da jo‘naydi. Samarqand-Qarshi yo‘nalishida harakatlanadigan 771-sonli “Afrosiyob” poyezdi esa Samarqand temir yo‘l vokzalidan soat 14:30da jo‘naydi.
Ta'kidlanishicha, har ikkala shahardan qatnovlar har kuni amalga oshiriladi.
Eslatib o‘tamiz, Samarqand xalqaro aeroportida yangi aerodrom majmuasini ishga tushirishga tayyorgarlik ko‘rilmoqda. Shu sababli mazkur aeroport 20 oktyabrdan 20 noyabrgacha vaqtinchalik yopiladi. Ushbu aeroportga keladigan aviaqatnovlar Navoiy, Buxoro, Qarshi xalqaro aeroportlariga yo‘naltiriladi. Yo‘lovchilar ushbu shaharlardan Samarqandga boshqa transport vositalarida yetkazib qo‘yiladi.